V. Bánki-HAAS országos CNC programozási verseny
A verseny célja
Az Óbudai Egyetem Bánki Donát Gépész és Biztonságtechnikai Mérnöki Kara a GENE HAAS FOUNDATION alapítványtól ismét nagy értékű támogatást nyert a számítógépes gyártás népszerűsítésére. A támogatás felhasználásával 2026-ban is meghirdetjük szakmai versenyünk ötödik évfolyamát, V. Bánki-HAAS országos CNC programozási verseny címmel.
A meghirdetett verseny célja a magyarországi felsőoktatásban tanuló, a számítógéppel támogatott gyártás iránt érdeklődő hallgatók munkájának elismerése, valamint egy szakmai közösség építése és nem utolsósorban a szakmabeli cégek, vállalkozások figyelmének felkeltése.

A résztvevők köre
Szeretettel várjuk olyan nappalis és levelezős egyetemista hallgatók 3 fős csapatait és felkészítő tanáraikat, akik komolyan érdeklődnek a számítógépes tervezés, és különösen a számítógéppel támogatott gyártás iránt.

A verseny lebonyolítása
A versenyt több fordulóban szervezzük, egy online selejtező, egy házi feladat és egy személyes részvétellel megtartott, 3 körből álló küzdelem formájában.
1. Az első forduló – a selejtező – egy 50 szakmai kérdésből álló feleletválasztós online teszt formájában bonyolódik le, az értékelés azonnali és automatikus lesz. Amennyiben egy oktatási intézmény több csapattal vesz részt a versenyben, az első forduló eredményei alapján az intézményből kizárólag a két legmagasabb pontszámot elérő csapat jogosult a hat továbbjutó közé kerülni.
2. A második forduló feladatát otthon oldják meg a versenyzők, ennek keretében egy megadott munkadarab teljes megmunkálását kell megtervezni EDGECAM szoftverrel, majd az elkészített program alapján a munkadarabot le is kell gyártani az ÓE által biztosított alapanyag és szerszámok felhasználásával. A pontozás során nemcsak a megmunkálási ciklusok helyessége, hanem a műhelyrajzon előírt mikro- és makrogeometriai követelmények teljesülése is számít – itt derül ki, hogyan válik a CAM-tervből pontos, valós alkatrész. Különösen fontos feltétel a szerszámpálya optimális kialakítása, a megmunkálási idő minimalizálása. A feladat megoldására szánt idő is befolyásolja az elérhető pontszámot. A kész feladatot a csapatok egy 10 perces prezentáció formájában ismertetik a személyes találkozó alkalmával, 5 perces csapatbemutatóval kiegészítve, amely szintén pontozással lesz értékelve. A csapat a kész darabot a versenyre érkezéskor átadja a zsűrinek, mert a feladat értékelésének része a kész munkadarab pontosságának ellenőrzése. A szükséges szerszámokat a Gene HAAS Alapítvány bocsátja rendelkezésre szponzori ajándékként, az alapanyagot a Bánki Kar biztosítja.
3. A harmadik forduló két különálló feladatból épül fel: elsőként egy esztergálási műveletet kell végrehajtaniuk a versenyzőknek, majd ezt egy marási megoldandó feladat követi. Mindkét esetben egy megadott alkatrészrajz alapján kell elkészíteniük a gyártáshoz szükséges CNC programot. Az esztergálási feladat NCT104, a marási feladat HAAS vezérléshez kapcsolódik. A versenyzők azonos anyagminőségű és méretű előgyártmányból, előre meghatározott és a gépen bemért szerszámkészlettel dolgoznak. A forgácsolás technológiai paraméterek meghatározása a versenyzők feladata. A programokat először szimulációs környezetben kell elkészíteni, ellenőrizni és tesztelni. A véglegesnek ítélt program ezt követően kerül át a CNC szerszámgépre, ahol további ellenőrzés után megtörténik az alkatrész legyártása. A verseny elsősorban a CNC programozás, gyártás technológiai gondolkodás és vezérlés - ismeret készségeit méri.
4. A negyedik forduló feladata egy alkatrész rajzának vizsgálata lesz. A versenyzők egy CNC megmunkálásra szánt alkatrész rajzát kell elemezni a gyárthatósági szempontok alapján. Az alkatrész 2,5D-s marással készül, viszont olyan hibák vannak elrejtve a rajzban, amik ennek megvalósíthatóságát nem teszik lehetővé. Ezeket a hibákat kell megtalálni és jelölni egy webes felületen.

Egyéb tudnivalók és információk
1. Az első forduló online tesztjére mutató hivatkozást a versenybe nevezett csapatok tagjai a nevezéskor megadott e-mail címeikre kapják, a feladat megoldására fordítható időt a rendszer ellenőrzi.
2. Az otthon megoldandó feladatot egy erre a célra kialakított tárhelyről kell letölteni a résztvevőknek e-mailben elküldött hivatkozást követve, a feladat megoldásának időtartama a feladat letöltésétől számítódik és nincs korlátozva, de a megoldásra fordított idő az értékelésbe beleszámít. A feladat akkor tekinthető teljesítettnek, ha megoldást a versenyző csapat a megadott formában feltölti az erre kijelölt tárhelyre a forduló teljesítésére meghatározott időpontig.
3. Minden feladat részletesen tartalmazza az értékelés szempontjait, valamint a teljesítés határidejét is. 
4. Az első forduló eredményéről a résztvevők azonnal értesítést kapnak. A továbbjutásról e-mailben értesítjük a csapatokat, óvásra és jogorvoslatra az eredmény igazolt kézhezvételétől számított 48 órán belül van lehetőség. 
5. A versennyel kapcsolatos bármilyen vita esetén a szervezők döntése végleges és kötelező érvényű lesz.
6. A feladatok megoldásában a felkészítő tanár nem vehet részt, szerepe kizárólag tanácsadásra, szervezésre, kapcsolattartásra korlátozódik.
7. A szervezők fenntartják a jogot a verseny időpontjának és időtartamának megváltoztatására. Az esetleges változásokról a szervezők a résztvevőket írásban értesítik. 
8. A szervezők nem vállalnak felelősséget az esetleges károkért.
9. A versenyen való részvétellel a versenyben résztvevők kifejezik egyetértésüket a versenykiírásban szereplő feltételekkel és magukra nézve azokat kötelezőnek ismerik el.

A díjazás
Minden résztvevő csapat „Emléklapot” kap a versenyen való szereplésről.
A végső helyezési sorrendet az öt fordulóban elért összpontszám dönti el. Az első három helyezett csapat értékes tárgyjutalomban részesül és oklevelet kap, valamint trófeaként a verseny logójával díszített serleg modelljét kapja. Továbbá a győztes csapat tagjai és felkészítő tanáruk belépőt kapnak a 2027. évi Formula 1 Magyar Nagydíjra!


A nevezés feltételei
· 3 tagú csapatok összeállítása, 1 felkészítő tanár vezetésével,
· ajánlott az EdgeCAM program használata,
· a kész megmunkáló programok posztprocesszálása HAAS gépen futtatható formába,
· megbízható, stabil internetkapcsolatra alkalmas laptop,
· a megbeszélések, konzultációk platformjaként a BigBlueButton és/vagy MS Teams alkalmazása,
· szükség szerint a személyes megjelenés.

A jelentkezés módja
A jelentkezés az erre a célra létrehozott honlapon lehetséges a kívánt adatok megadásával és a feltételek elfogadásával.
A honlap elérhetősége:
V. Bánki-HAAS Országos CNC Programozási Verseny - Óbudai Egyetem - Bánki Donát Gépész és Biztonságtechnikai Mérnöki Kar

Időbeosztás

· Nevezési határidő: 2026. október 14. (szerda) 11:59
· Az 1. (online) forduló időpontja: 2026. október 21, (szerda) 10:00-12:00
· A személyes jelenléttel rendezett verseny időpontja: 2026. november 20, (péntek), 
9:00 órai kezdettel (regisztráció 8:30-9:00), a Magyar Tudomány Ünnepe Óbudai Egyetem rendezvény sorozatának keretében
· helyszíne: az Óbudai Egyetem, Bánki Donát Gépész és Biztonságtechnikai Mérnöki Kar, 1088 Budapest, József körút 6., J200 terem
· Az eredményhirdetés és díjátadás időpontja: 2026. november 20, (péntek), 17:00 – 18:30
A verseny pontos időbeosztását a selejtezőben továbbjutott 6 csapatnak e-mailben küldjük el.

A verseny támogatói

